Dani kršćanske kulture

**Dani kršćanske kulture** su međunarodna kulturna manifestacija koja se održava u Splitu, Zadru, Dubrovniku i Šibeniku, a održavala se i u Kaštelima i Trilju.

*Dani kršćanske kulture*, čiji je glavni organizator nakladnička kuća Verbum iz Splita, održavaju se od 2005. godine, a manifestacija se odvija pod pokroviteljstvom Ministarstva kulture RH te Splitsko-dalmatinske, Zadarske i Dubrovačko-neretvanske županije kao i gradova domaćina Splita, Zadra, Dubrovnika i Šibenika, Kaštela, a uz suorganizaciju Splitsko-makarske te Zadarske nadbiskupije kao i Dubrovačke i Šibenske biskupije.

Cilj manifestacije je očuvanje žive svijesti o kršćanskim korijenima autentične europske kulture te velikim dostignućima iste, kako kroz povijest, tako i danas. Manifestacija, kojoj je cilj ukazati na bogatstvo kulture koju baštinimo, ali i na umjetnike koji iz kršćanskog nadahnuća u suvremeno doba stvaraju velika umjetnička djela nadahnuta istom kulturnom baštinom, u sklopu bogatog programa svake godine obuhvaća niz kulturnih sadržaja u sklopu kojih sudjeluje velik broj umjetnika iz Hrvatske i inozemstva.

Svrha je ove manifestacije i pokazati kako sad kao i nekad djeluju značajni autori kršćanskog nadahnuća na polju kulture, tako da i danas nastaju velika i značajna kulturna, umjetnička, književna i znanstvena djela nadahnuta kršćanskim vrijednostima koje su iznjedrile europsku kulturu.

*Dani kršćanske kulture*, koje su uz Ministarstvo kulture podržali gradovi i županije te nadbiskupije i biskupije u kojima se održava, kao i velik broj institucija koje su suorganizatori pojedinih programskih sadržaja, ukazuju na dijalog i suradnju, kako među sudionicima programa, tako i među kulturnim djelatnicima i institucijama, ali i na dioništvo na istoj kulturnoj osnovi, o čemu svjedoči sve bogatiji i raznovrsniji program, kao i više tisuća posjetitelja manifestacije godišnje.

## Redovni program

Program manifestacije odvija se u trajanju od jedanaest dana u četiri grada – Splitu, Zadru, Dubrovniku i Šibeniku, a čine ga brojni kulturno-javni događaji namijenjeni najširem krugu posjetitelja: izložbe, koncerti, predstavljanja knjiga i nosača zvuka, okrugli stolovi, tribine, filmske projekcije, dani otvorenih vrata muzeja i sl.

## Vrijeme održavanja

Vrijeme održavanja manifestacije je pomično jer se manifestacija odvija u preduskrsnom vremenu (započinje u subotu dva tjedna prije Uskrsa, a završava u utorak u Velikom tjednu).

## Nagrade

U okviru "Dana kršćanske kulture", dodjeljuja se i nagrada **Andrija Buvina** "za doprinos kršćanskoj kulturi onoj osobi ili ustanovi koja je dala najzapaženiji doprinos razvoju kršćanske kulture, odnosno zastupanju kršćanskih vrijednosti u kulturno-javnom životu".

Plaketu nagrade Andrija Buvina, na kojoj se nalazi detalj s vratnica splitske katedrale, izradio je akademski kipar Kuzma Kovačić.

Nagrada je dobila ime po Andriji Buvini.

Dosadašnji dobitnici:
*2005.: Michael O'Brien, kanadski pisac
*2006.: Vittorio Messori, talijanski novinar i publicist
*2007.: Radovan Grgec, hrvatski književnik i prevoditelj
*2008.: Ljubo Stipišić Delmata, hrvatski skladatelj, dirigent, melograf i slikar
*2009.: Marko Ivan Rupnik, slovenski slikar i duhovni autor
*2010.: Rene Medvešek, hrvatski glumac i redatelj
*2011.: Peter Seewald, njemački novinar i publicist 
*2012.: akademik Josip Bratulić, književnik

## Vanjske veze

*http://www.danikrscanskekulture.info/ 
*http://www.verbum.hr/